Cheap Trick

Cheap Trick on USA rock-ansambel, mis alustas tegevust 1973. aastal Illinoisi osariigis Rockfordis. Ansambel on viljelenud põhiliselt hard rocki ja power popi ning lühikesel perioodil 1980. aastate lõpus ka glam metali.

Ansambli klassikalise koosseisu moodustasid frontmän Robin Zander, kitarrist Rick Nielsen, basskitarrist Tom Petersson ja trummar Bun E. Carlos.

Ansambel andis 1977. aastal välja omanimelise debüütalbumi. Hiljem samal aastal välja antud teise albumiga "In Color" sai Cheap Trick populaarseks Jaapanis. USA-s saavutas ansambel populaarsuse 1979. aastal Tōkyōs salvestatud kontsertalbumiga "Cheap Trick at Budokan", mis jõudis USA plaadimüügiedetabelis Billboard 200 kolmandale kohale. Sama albumiga sai hitiks "I Want You To Want Me", mis oli singlina välja antud juba 1977. aastal albumilt "In Color", kuid siis seda edu veel ei saatnud. 1979. aastal jõudis "I Want You To Want Me" USA singlite edetabelis Billboard Hot 100 seitsmendale kohale. "Cheap Trick at Budokan" on jäänud ansambli enimmüünud albumiks.

Cheap Tricki teine edukaim album oli 1988. aastal ilmunud "Lap of Luxury". Albumi kaks singlit "The Flame" ja "Don't Be Cruel" said suurteks hittideks, neist esimene jõudis USA-s esikohale ja teine neljandale kohale.

Ansambli plaate on maailmas müüdud üle 20 miljoni. Oma tegevusaja jooksul on Cheap Tricki populaarsus mitmel korral taas uuesti üles kerkinud ning on saavutanud kultusansambli staatuse.

2016. aastal võeti ansambel Rock'n'rolli Kuulsuste Halli liikmeks.

Diskograafia 

 "Cheap Trick" (1977)
 "In Color" (1977)
 "Heaven Tonight" (1978)
 "Dream Police" (1979)
 "Cheap Trick at Budokan" (1979)
 "All Shook Up" (1980)
 "One on One" (1982)
 "Next Position Please" (1983)
 "Standing on the Edge" (1985)
 "The Doctor" (1986)
 "Lap of Luxury" (1988)

 "Busted" (1990)
 "Woke Up with a Monster" (1994)
 "Cheap Trick" (1997)
 "Special One" (2003)
 "Rockford" (2006)
 "The Latest" (2009)
 "Bang, Zoom, Crazy... Hello" (2016)
 "We're All Alright!" (2017)
 "Christmas Christmas" (2017)
 "In Another World" (2021)

Välislingid 
 https://www.cheaptrick.com/

Ameerika Ühendriikide ansamblid